L-UE tesprimi t-tħassib serju tagħha dwar id-deċiżjoni li tipproċedi bil-"ftuħ" mit-8 ta' Ottubru 2020 ta' parti miż-żona magħluqa ta' Varosha, wara t-tħabbira li saret f'Ankara fis-6 ta' Ottubru 2020. L-UE tissottolinja l-importanza tal-istatus ta' Varosha, kif jinsab fir-Riżoluzzjonijiet rilevanti tal-Kunsill tas-Sigurtà tan-NU u ser tkompli tkun iggwidata minn dawn ir-Riżoluzzjonijiet, b'mod partikolari r-Riżoluzzjonijiet 550 (1984) u 789 (1992) tal-Kunsill tas-Sigurtà tan-NU. F'dan ir-rigward, l-UE ttenni li r-rispett sħiħ tar-Riżoluzzjonijiet rilevanti tal-Kunsill tas-Sigurtà tan-NU huwa kruċjali u tappella għat-treġġigħ lura immedjat tal-azzjonijiet reċenti. L-UE tappoġġa l-issoktar rapidu tan-negozjati, taħt l-awspiċji tan-NU, u tibqa' impenjata bis-sħiħ għal soluzzjoni komprensiva tal-problema ta' Ċipru fil-qafas tan-NU u f'konformità mar-riżoluzzjonijiet rilevanti tal-KSNU, inkluż ir-riżoluzzjonijiet 550 u 789 tal-KSNU, u skont il-prinċipji li fuqhom hija bbażata l-UE. Hija tistenna l-istess mingħand it-Turkija. L-UE tinsab lesta li taqdi rwol attiv fl-appoġġ tan-negozjati, inkluż billi taħtar, hekk kif dawn jissoktaw, rappreżentant għall-Missjoni ta' Bon Offiċji tan-NU. Il-Pajjiżi Kandidati r-Repubblika tal-Maċedonja ta' Fuq, il-Montenegro, is-Serbja u l-Albanija*, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Armenja jallinjaw ruħhom ma' din id-dikjarazzjoni. * Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni